जिसलै चक्रावर्त्ती सम्राटें दा जुग खतम होआ ते निक्के-निक्के राजे-म्हाराजें दा जुग शुरू होआ तां बड्डें-बड्डें पुराणें दे थार निक्के-निक्के प्रदेशक पुराण बी बनने शुरू होई पे हे। इस किस्मा दा इक ग्रैंथ नीलमत पुराण ऐ जेह्‌ड़ा कश्मीरा दी घाटी दे जन-जीवन बारै ऐ। एदे च डोगरी-प्हाड़ी अलाके दा कोई बरनन नईं मिलदा। किश दरयाएं दे जां थारें नांएं दे हवालें देने कन्ने प्हाड़ी अलाके बारै इस पुराण राएं बिंद-भर बी जानकारी नईं थोंदी। पराचीन कश्मीरा दा ए प्रादेशक पुराण उस्सै चाल्ली उस घाटी कन्ने बनके दा ऐ जिस चाल्ली ओ घाटी उच्चे-उच्चे प्हाड़े दियें धारें कन्ने घिरी दी ऐ।